Laat jou Kersdagbegroting werk - Jou Geld | Solidariteit WêreldJou Geld | Solidariteit Wêreld
Tuis › Artikels › Laat jou Kersdagbegroting werk
Laat jou Kersdagbegroting werk
Reeds aan die begin van Oktober word Kersfeesversierings om elke hoek en draai uitgestal, winskopiebordjies word oral waargeneem en Kersliedere word in verskillend winkelsentrums gehoor. Of jy daarvan hou of nie – Kersdag is byna hier. Die groot, finansiële vraag wat jy jouself moet afvra: Gaan jy jou Kersfeesbegroting hierdie jaar maak werk, of gaan jy eindig met die na-skok van rekening op rekening?
Volgens die terugvoer en statistieke van die Nasionale Kredietreguleerder is daar byna 25 miljoen krediet-aktiewe verbruikers in Suid-Afrika waarvan meer as nege miljoen swak rekords toon. "Die syfers bly steeds skokkend en daarom moet verbruikers gewaarsku word om nie ekstra skuld in die feesseisoen aan te gaan nie, aangesien hulle meer op die lange duur daaraan sal afbetaal," sê Matthys Potgieter, woordvoerder en skuldkenner by DebtSafe.
Potgieter beklemtoon dat baie verbruikers nie vooraf die nodige finansiële beplanning en voorbereiding vir hierdie spesiale feestyd doen nie en daarom roekeloos gebruik maak van krediet (byvoorbeeld kredietkaarte of winkelkaarte). Is jy dalk een van daardie mense wat jou Kersdagbeplanning uitgestel het?
Potgieter sê daar is wel 'n paar dinge wat jy in ag kan neem om jou Kersfeesbegroting hierdie jaar te maak werk:
Beplanning en begroting
Potgieter meen hoewel tyd beperk is, moet jy steeds 'n plan vir jou Kersdagbegroting opstel en daarvolgens te werk gaan. Afgesien van jou gewone maandelikse begroting, moet jou Kersdagbegroting as 'n 'ekstra' vir Desembermaand bygevoeg word. As jy byvoorbeeld R3 000 vir Kersdag toeken, verdeel hierdie bedrag in verskillende kategorieë wat dinge soos kos, geskenke, reiskoste en aktiwiteite insluit. Voeg die nodige besonderhede by om die groter finansiële prentjie van Kersdag vir jouself te skets. Dit sal vir jou 'n duidelike aanduiding gee wat jou 'spandeer-deksel' hierdie jaar gaan toelaat.
Kos en disse / geregte
Onthou, Kersfees hoef jou nie 'n arm en 'n been te kos nie. Watter nie-bederfbare produkte het jy reeds in jou koskas beskikbaar? Miskien is die vleis by die boeremark of by die kruidenierswinkel inderdaad 'n winskopie – maak dus gebruik daarvan (slegs as dit binne jou begroting val natuurlik). Indien jy ook as gasheer optree hierdie Kersdag – laat toe dat jou gaste en geliefdes 'deelneem' deur byvoorbeeld hulle eie drinkgoed en 'n slaai of nagereg saam te bring. Deelname is lekker én dit is opwindend om te sien watter disse almal voorberei het vir die feesmaal, of hou 'n piekniek of 'n braai.
Kersfeesgeskenke en -versierings
Kersdag is nie 'n uitspattige geleentheid nie en jy hoef nie geld te spandeer waarvoor jy nie begroot het nie. Wat van 'n doen-dit-jouself Kersfees hierdie jaar? 'n Handgemaakte geskenkie en die kinders wat geleentheid kry om hulle eie kreatiewe Kersversierings en idees na die tafel, huis, tuin of Kersboom te bring, is inderdaad spesiaal. Gebruik items in jou huis wat jy reeds tot jou beskikking het, dit sal sorg vir 'n koste-effektiewe Kersdag.
As jy op Kersdag van punt A na punt B moet reis, neem die volgende in ag:
As jou vriende of familielede in jou area ook na dieselfde bestemming ry, skep 'n saamrygeleentheid en gebruik minder motors.
Vermy tolpaaie waar moontlik en maak eerder gebruik van alternatiewe roetes.
Kry die beste brandstofverbruik deur 'n konstante spoed van jou huis na jou bestemming te handhaaf.
Het jy al ooit oorweeg om 'n paar 'gratis' Kersdag-aktiwiteite te doen? Betrek al jou geliefdes deur prettige speletjies, soos outydse 'boeresport' of jukskei te speel met items en toerusting wat jy reeds beskikbaar het. Aktiwiteite soos hierdie sal jou Kersfeesbegroting beslis binne perke hou. Geniet 'n dag in die buitelug as dit weer dit toelaat.
Laat jou Kersfeesbegroting hierdie jaar vir jou finansiële situasie werk. Herinner jouself ook waaroor Kersdag werklik gaan – om stil te raak en ook tyd saam met geliefdes deur te bring. Moenie in 'n skuldstrik vasgevang word nie, want jy sal jou finansiële posisie heeltemal tot in die afgrond laat sink. Indien jou finansies alreeds onheilspellend klink, kontak 'n geregistreerde skuldberader (soos DebtSafe) en word 'n skuldvrye verbruiker.